Pravieniškių geležinkelio stotis

Pravieniškių geležinkelio stotis – geležinkelio stotis vidurio Lietuvoje, Pravieniškėse, atkarpoje Vilnius–Kaunas. Valdo Lietuvos geležinkeliai. Adresas – Stoties g. 7, Pravieniškės I. Per stotį eina Lentvario–Virbalio geležinkelis, ji įrengta tarp Karčiupio (vakaruose link Kauno) ir Pamierio (rytuose link Vilniaus) geležinkelio stotelių. Stoja traukiniai Kaunas–Vilnius.

Istorija 

Geležinkelio stotis atidaryta 1862 m. 1863 m. ji pažymėta Lenkijos karalystės ir su ja besiribojančių pasienio gubernijų žemėlapyje, vėliau ir kituose carinės Rusijos žemėlapiuose. Tai buvo IV klasės geležinkelio stotis prie Varšuvos–Peterburgo geležinkelio, nutolusi 19 varstų nuo Kauno ir 15 varstų nuo Kaišiadorių.

Po I pasaulinio karo nepriklausomai Lietuvai ėmus valdyti savo geležinkelius, iškilmingai pašventinta 1919 m. rugpjūčio 10 d. Prasidėjus II pasauliniam karui ir Vokietijai užpuolus TSRS, 1941 m. birželio 22 d. du vokiečių lėktuvai numetė dvi bombas ant Pravieniškių – vieną ant medinio stoties pastato, kuris užsidegė, o antra bomba nukrito ant geležinkelio bėgių, nutraukdama traukinių eismą. 1944 m. liepos 26 d. ties geležinkelio stotimi vokiečių kariai puolė į kontrataką, kurios metu jiems pavyko atstumti sovietinius karius.

Šaltiniai 

Pravieniškės
Kaišiadorių rajono savivaldybės geležinkelio stotys